3. lið hevur fingið fulla úrtøku í báðum teimum fyrstu landskappingardystunum í ár. Í bítandi kalda veðrinum leygarkvøldið vann 3. lið ein sannførandi 3-0 sigur á Giza/Hoyvík c, ið er eitt vælmannað 3. deildarlið við ungum og røskum leikarum. Kortini megnaðu teir ikki at gera tað stóra við vælleikandi B36 liðið, sum sat á stórum pørtum av dystinum. Triðja lið hjá B36 hevur fingið eina góða byrjan. Í fyrsta landskappingardysti í ár vunnu royndu harrarnir heili 5-1 á B71 leygardagin. Eyðsýndur styrkismunur var á liðunum, og hóast okkara menn ikki eru í bestu dystarvenjing so tíðliga í kappingarárinum, var sigurin ongantíð í vanda.